[{"text_idx": "#000001", "text": "Kulturak uhera luze eta ederra utzi du udan herrian eta ekimenaren balorazio oso positiboa egin du udalak"}, {"text_idx": "#000002", "text": "Zapatuan amaitu zen Kultur Uheri ekimena, Biren eta Patxi Saizen kontzertuekin, Zaldupe eskolako jolastokian. Horrela eman zaio amaiera abuztuko eta iraileko lehen asteburuko bariku, zapatu eta domeka iluntzeak bete dituen kultur ekimenari."}, {"text_idx": "#000003", "text": "Kultur Uheri ekimenaren balorazio positiboa egin du Aritza Aristondo Natxiondo Kultura zinegotziak. \u00abHerritarren mezu asko jaso ditugu hilabete guztian eta gehienak izan dira onak. Guretzako ere ederra da herritarrek gozatu egin dutela ikustea. Artistek ere eskertu dute gure apustua kulturarentzako hain zaila den une honetan\u00bb. Aristondok azpimarratu du ahalik eta egitarau anitzena antolatzen ahalegindu zirela eta gainera Berdintasun sailaren laguntza ere eduki zutela: \u00abgure asmoa kultur jaialdi bat antolatzeaz gain ekintzak mezu zehatzak transmititzeko tresna gisa baliatzea zen eta uste dut lortu dugula: berdintasuna, aniztasuna, euskara, sormena...\u00bb. \u00abHorrez gain, astero ekintza bat umeentzako izatea ere oso garrantzitsua zela iruditu zitzaigun. Kultura denontzat dela eta guk hori sustatu behar dugula aldarrikatu nahi izan dugu nolabait. Funtsean, badagoela kultur jarduerak antolatzerik Koronabirusaren garaian ere\u00bb."}, {"text_idx": "#000004", "text": "\u201cEskerrak eman nahi dizkiet ekintzaren bat ikustera etorri diren guztiei. Egoeraren berezitasuna kontuan hartuta ez da erraza izan gauza asko normaltasunez egitea, baina ikusleen jarrerak eta arauak betetzeak asko erraztu ditu gauzak ikuskizun guztietan\u201d."}, {"text_idx": "#000005", "text": "Kultur arlotik azpimarratu dute hasieran ekintza bakoitzean ikusle gehiago egotea aurreikusten zen arren, abuztu erdialdeko dekretu berriak aforoak murriztea eragin zuela. Hala eta guztiz ere, sarrera guztiak amaitu ziren bost ekintzatan: Tio Teronen Semeen dantza ikuskizunean, bertso saio musikatuan, Biren eta Patxi Saizen kontzertuan, Dantzarte eta LaSala konpainien dantza emanaldietan eta Inpro Komeryak bakarrizketa saioan. Eguraldi txarrarengatik lekuak aldatu behar izan direnean ere artistek eta ikusleek erakutsitako eskuzabaltasuna ere eskertu du zinegotziak balorazioan."}, {"text_idx": "#000009", "text": "Abenduaren 27, 28 eta 29an egongo dira eskuragarri Pirritx, Porrotx eta Marimotots ikusteko sarrerak\nLetren eta hitzen lurralde bilakatuko da Ondarroa Literatur Amuak jaialdiarekin\nKamin\u0303azpi auzoa aire libreko erakustoki bihurtuko du muralgileen topaketa batek 2023an"}, {"text_idx": "#000010", "text": "Abenduaren 27, 28 eta 29an egongo dira eskuragarri Pirritx, Porrotx eta Marimotots ikusteko sarrerak"}, {"text_idx": "#000012", "text": "Kamin\u0303azpi auzoa aire libreko erakustoki bihurtuko du muralgileen topaketa batek 2023an"}]